b'\n_START_ARTICLE_\nIsik Kul\n_START_PARAGRAPH_\nIsik Kul (v kirgi\xc5\xa1\xc4\x8dini Isyk-K\xc3\xb6l ali "vro\xc4\x8de jezero") je drugo najve\xc4\x8dje slano jezero na svetu za Kaspijskim morjem in drugo najve\xc4\x8dje gorsko jezero za jezerom Titicaca v Peruju. Le\xc5\xbei na nadmorski vi\xc5\xa1ini okoli 1609 m. Jezero je pribli\xc5\xbeno 180 km dolgo in 70 km \xc5\xa1iroko ter na najgloblji to\xc4\x8dki 668 metrov globoko (povpre\xc4\x8dna globina je pribli\xc5\xbeno 300 metrov). Njegova povr\xc5\xa1ina zna\xc5\xa1a 6200 km\xc2\xb2. Jezero nikoli ne zamrzne, \xc4\x8deprav je obdano z visokimi gorami.\n_START_SECTION_\nGeografija\n_START_PARAGRAPH_\nObmo\xc4\x8dje je \xc5\xbee dolgo poznano. Prvi, ki naj bi ga dosegel je bil kitajski popotnik Jan Chan Tzan pribli\xc5\xbeno 128 let pred na\xc5\xa1im \xc5\xa1tetjem, kot del 6-letnega raziskovalnega potovanja (138 - 126 pr.n.\xc5\xa1t.). Prvi pisni vir o jezeru je opis kitajskega popotnika Suan Zsana, ko opisuje svoje 16-letno potovanje. Ime Isi-kul je bilo prvi\xc4\x8d zapisano v anonimnem delu "Meje sveta od vzhoda do zahoda" napisanem v Tad\xc5\xbeiku v letu 982 na\xc5\xa1ega \xc5\xa1tetja, v katerem je tudi natan\xc4\x8dno dolo\xc4\x8dena velikost jezera. Kraji ob jezeru Isik Kul so bili pomembni za karavane na Svilni cesti. Njegovo ime se pojavi na zahodu na katalonskem zemljevidu iz leta 1375, narejenem na osnovi knjige Marca Pola, objavljene 75 let prej._NEWLINE_Iz Bi\xc5\xa1keka se do jezera pripelje skozi sotesko Boom bodisi po cesti ali \xc5\xbeeleznici. Skozi sotesko te\xc4\x8de reka \xc4\x8cuj, ki pa ni oddtok iz jezera, saj izvira v provinci Naryn. Jezero le\xc5\xbei v kotanji, napaja ga 134 gorskih potokov in rek, nima pa odtoka. Nivo vode se z leti spreminja bodisi zaradi pronicanja v podlago ali izhlapevanja. Vidljivost v vodi je 30 m._NEWLINE_Gore ki obdajajo jezero so: na severu pogorje Kungei ("son\xc4\x8dno") Ala-Too in so pepredene s pohodni\xc5\xa1kimi potmi, ki segajo vse do Almatyja v Kazahstanu; na jugu le\xc5\xbei gorovje Teskei ("sen\xc4\x8dno") Ala-Too. Te gore \xc5\xa1\xc4\x8ditijo Isik Kul tako pred hladnimi kot zelo vro\xc4\x8dimi vetrovi. Jezerska dolina je edinstvena kombinacija morske, stepske in gorske klime in cone ve\xc4\x8dnega ledu. Nastanek jezera Isik Kul je "geolo\xc5\xa1ka skrivnost"._NEWLINE_Obmo\xc4\x8dje jezera Isik Kul slovi po toplih pe\xc5\xa1\xc4\x8denih pla\xc5\xbeah, termalnih mineralnih izvirih, alpskih travnikih in gozdovih iglavcev. Kirgizi ga imenujejo tudi "biser Tien Shana". V letu 2004 je vlada razglasila jezero za "lastnino naroda"._NEWLINE_Zaradi svoje velikosti deluje kot morje. Pla\xc5\xbee so ve\xc4\x8dinoma na severni obali in so priljubljene pri turistih. Zgrajenih je veliko \xc5\xa1tevilo hotelov, zdravili\xc5\xa1\xc4\x8d, penzionov in po\xc4\x8ditni\xc5\xa1kih hi\xc5\xa1ic. Nekatera zdravili\xc5\xa1\xc4\x8da imajo tudi termalne vrelce in blatne kopeli._NEWLINE_Turisti\xc4\x8dna sezona obi\xc4\x8dajno traja od junija do septembra, vrhunec je od pribli\xc5\xbeno 25. julija do 25. avgusta. \xc5\xa0tevilna zdravili\xc5\xa1\xc4\x8da, hoteli in penzioni delujejo vse leto, ve\xc4\x8dina pa samo v \xc4\x8dasu poletne sezone._NEWLINE_V bli\xc5\xbeini jezera Isik Kul je tudi "mrtvo jezero" s podobnimi lastnostmi kot izraelsko Mrtvo morje._NEWLINE_Obmo\xc4\x8dje ima 2.900 son\xc4\x8dnih ur na leto. Zaradi vpliva gora so vremenske razmere kontinentalne. Poletne temperature so okoli 25 - 28 \xc2\xb0 C, zaradi nadmorske vi\xc5\xa1ine okoli 1606 m pa so no\xc4\x8di hladne. Zimske temperature so lahko okoli -5 \xc2\xb0 C. Temperature vode se gibljejo od 10\xc2\xba C v maju do 21\xc2\xba C v avgustu.\n_START_SECTION_\nArheolo\xc5\xa1ke najdbe\n_START_PARAGRAPH_\nNajve\xc4\x8dje mesto na severni obali je Chalpon Ata. V bli\xc5\xbeini se nahaja polje ve\xc4\x8djih kamnov z vklesanimi \xc5\xbeivalskimi petroglifi iz obdobja okoli 1500 let pred na\xc5\xa1im \xc5\xa1tetjem, v mestu je tudi majhen zgodovinski in etnografski muzej s predmeti iz obmo\xc4\x8dja okoli jezera._NEWLINE_Ker se je vi\xc5\xa1ina vode v jezeru v zgodovini zelo spreminjala, so zgodovinarji in arheologi sklepali, da so nekatere ostaline danes pod vodo. Podvodne raziskave so razkrile \xc5\xa1tevilne zanimive najdbe. Prve raziskave so bile izvedene leta 1956. Potaplja\xc4\x8di so na\xc5\xa1li ve\xc4\x8d kosov \xc5\xbegane opeke, kerami\xc4\x8dno posodo, kose kerami\xc4\x8dnih cevi, bron, \xc5\xbeelezne osti in \xc4\x8dlove\xc5\xa1ke ter \xc5\xbeivalske kosti. Nasproti vasi Korumdy v bli\xc5\xbeini pristani\xc5\xa1\xc4\x8da Grigoryevskaya so arheologi na\xc5\xa1li drobce starih loncev iz bronaste dobe. Na ro\xc4\x8dajih no\xc5\xbeev so vgravirani konji ali ovce. Konji so videti zelo realisti\xc4\x8dno z velikimi glavami, repi in dobro razvitimi mi\xc5\xa1icami nog, kar je bila zna\xc4\x8dilnost stepskih konj._NEWLINE_Ena izmed najbolj zanimivih najdb iz dna jezera Isik Kul je \xc5\xbertvena plo\xc5\xa1\xc4\x8da pravokotne oblike s \xc5\xa1tirimi nogami v obliki \xc5\xbeenskega telesa, visokimi 22 cm._NEWLINE_Zanimiv je tudi velik lonec z dvema ro\xc4\x8dajema, ki spominja na rogelj in reliefom. Tak\xc5\xa1ni lonci so bili raz\xc5\xa1irjeni v tej regiji v 2. polovici 1. tiso\xc4\x8dletja. Na\xc5\xa1li so jih ve\xc4\x8d kot 10. Domnevajo, da so take lonce uporabljali samo ob praznikih in posebnih prilo\xc5\xbenostih._NEWLINE_Pomembna arheolo\xc5\xa1ka najdba je tudi "Zlati mo\xc5\xbe", verjetno iz Skitskega obdobja, to je nekje med 3. in 7. stoletjem. Na\xc5\xa1li so tudi grobno gomilo kulture Saks velikosti 60 metrov v premeru in visoko \xc5\xa1est metrov. Nasip ima dve pogrebni ni\xc5\xa1i - ena je v centru in druga ob strani. Grob "Zlatega mo\xc5\xbea" so edinega na\xc5\xa1li neizropanega. V grobu je bilo 4.000 zlatih kovancev, razli\xc4\x8dne plo\xc5\xa1\xc4\x8de s podobami \xc5\xbeivali. Najdragocenej\xc5\xa1a najdba so bila obla\xc4\x8dila. Bojevnik je nosil rde\xc4\x8d suknji\xc4\x8d iz usnja okra\xc5\xa1en z rde\xc4\x8dimi plo\xc5\xa1\xc4\x8dicami in visoko usnjeno kapo okra\xc5\xa1eno s slikami ptic in \xc5\xbeivali. Imel je bodalo na obeh straneh rezila gravirano s svetimi \xc5\xbeivalmi: volkom, gorsko kozo, antilopo, ka\xc4\x8do in sne\xc5\xbenim leopardom. Obraz bojevnika je bil prekrit s \xc4\x8drnim \xc5\xbeametom, bil je brez o\xc4\x8di, ust, nosa in zob. "Zlati mo\xc5\xbe" je bil manj\xc5\xa1e postave._NEWLINE_Leta 2003 je bila objavljena knjiga o kulturnih in ostankih na obmo\xc4\x8dju jezera Isik Kul. Knjiga je rezultat raziskovanj, ki jih izvajajo strokovnjaki in vsebuje povzetek odkritij, nekaj fotografij ter priporo\xc4\x8dila glede ohranjanja ostankov kot tudi podrobnosti o 184 primerih najdb.'